Parlamentul a votat o nouă componență a Consiliului pentru egalitate
Deputații au votat o nouă componență a Consiliului pentru egalitate joi, 28 martie, în ședință plenară. Cei cinci membri selectați în urma concursului sunt: Carolina Bagrin, Ian Feldman, Victorina Luca, Andrei Lungu, Gheorghina Drumea.
Doi dintre noii membri, Ian Feldman și Victorina Luca, se regăsesc în componența Consiliului numit de Parlament în anul 2018. Astfel, mandatele acestora, care urmau să expire pe 16 iunie 2024, s-au prelungit pentru încă cinci ani.
Reprezentanții Parlamentului au anunțat, pe 5 ianuarie, că a fost lansat concursul pentru selectarea candidaților la funcția de membru al Consiliului pentru egalitate format din două etape.
În raportul Comisiei speciale de organizare și desfășurare a concursului public pentru selectarea candidaților la funcția de membru al Consiliului pentru egalitate se arată că au fost înregistrați 14 candidați.
Consiliul este o autoritate publică autonomă, imparţială şi independentă, creată în 2013.